b'\n_START_ARTICLE_\nThomas Friedman\n_START_SECTION_\nVia\xc8\x9ba personal\xc4\x83\n_START_PARAGRAPH_\nThomas Friedman s-a n\xc4\x83scut \xc3\xaen Saint Louis Park, statul Minnesota, o suburbie din Minneapolis. A urmat \xc8\x99coala evreic\xc4\x83 cinci zile pe s\xc4\x83pt\xc4\x83m\xc3\xa2n\xc4\x83, p\xc3\xa2n\xc4\x83 a devenit bar mitzvah , la 13 ani, apoi \xc8\x99i-a continuat studiile la liceul St. Louis Park, unde scria articole pentru ziarul \xc8\x99colii._NEWLINE_S-a \xc3\xaendr\xc4\x83gostit de Israel dup\xc4\x83 o vizit\xc4\x83 \xc3\xaen decembrie 1968, dup\xc4\x83 care \xc8\x99i-a petrecut toate vacan\xc8\x9bele de var\xc4\x83 ca student la kibu\xc8\x9bul Hahotrim, l\xc3\xa2ng\xc4\x83 Haifa . \xc8\x98i-a caracterizat anii de studen\xc8\x9bie ca \xe2\x80\x9do mare celebrare a victoriei Israelului \xc3\xaen R\xc4\x83zboiul de \xc8\x98aizeci de zile\xe2\x80\x9d._NEWLINE_Dup\xc4\x83 absolvire, Friedman a studiat la Universitatea din Minnesota doi ani, dup\xc4\x83 care s-a transferat la Universitatea Brandeis. \xc3\x8en 1975, Friedman a primit o diplom\xc4\x83 pentru studii mediteraneene de la Universitatea Brandeis. Cu ajutorul unei burse Marshall, a urmat cursurile Facult\xc4\x83\xc8\x9bii St. Anthony din cadrul Universit\xc4\x83\xc8\x9bii Oxford, dob\xc3\xa2ndind apoi un doctorat \xc3\xaen studii despre Orientul Mijlociu. Dintre profesorii s\xc4\x83i, Thomas Friedman \xc3\xael aminte\xc8\x99te pe Albert Hourani ca fiind printre cei care l-au influen\xc8\x9bat cel mai mult._NEWLINE_Thomas Friedman este c\xc4\x83s\xc4\x83torit cu Ann Bucksbaum, absolvent\xc4\x83 a Universit\xc4\x83\xc8\x9bii Stanford si a London School of Economics , fiica lui Matthew Bucksbaum, cel care a fost pre\xc8\x99edintele General Growth Propertis, un gigant \xc3\xaen industria imobiliar\xc4\x83. GGP a dat faliment \xc3\xaen aprilie 2009, dup\xc4\x83 \xc3\xaencerc\xc4\x83ri nereu\xc8\x99ite de a ajunge la \xc3\xaen\xc8\x9belegere cu creditorii._NEWLINE_Ann \xc8\x99i Thomas Friedman locuiesc \xc3\xaen Bethesda, Maryland, suburbie a Washington, D.C. Au dou\xc4\x83 fiice: Orly (n\xc4\x83scut\xc4\x83 \xc3\xaen 1985) \xc8\x99i Natalie (n\xc4\x83scut\xc4\x83 \xc3\xaen 1988). Ambele au fost n\xc4\x83scute  \xc3\xaen Israel, pe vremea c\xc3\xa2nd Friedman lucra pentru The New York Times, ca \xc8\x99i corespondent. Thomas Friedman a dedicat multe dintre c\xc4\x83r\xc8\x9bile scrise de el fiicelor lui.\n_START_SECTION_\nCarier\xc4\x83\n_START_PARAGRAPH_\nFriedman a \xc3\xaenceput lucrul la biroul din Londra a United Press International dup\xc4\x83 ce a ob\xc8\x9binut diploma de master. Un an mai t\xc3\xa2rziu, a fost str\xc4\x83mutat la Beirut, unde a r\xc4\x83mas s\xc4\x83 lucreze p\xc3\xa2n\xc4\x83 \xc3\xaen 1981. A fost apoi angajat de The New York Times ca reporter, apoi mutat cu serviciul \xc3\xaenapoi la Beirut, dup\xc4\x83 invazia din 1982 a Libanului de c\xc4\x83tre Israel. Reportajele de pe front, mai ales cele despre masacrele din Sabra si Shatila, i-au adus lui Thomas Friedman premiul Pulitzer pentru Reportaje Interna\xc8\x9bionale. Al\xc4\x83turi de David K. Shipler, a c\xc3\xa2\xc8\x99tigat \xc3\xaen 1982 premiul George Polk pentru Reportaje Str\xc4\x83ine._NEWLINE_Thomas Friedman a fost trimis cu serviciul la Ierusalem \xc3\xaentre 1984 \xc8\x99i 1988 \xc8\x99i a primul un al doilea premiu Pulitzer pentru relat\xc4\x83rile sale despre prima Intifad\xc4\x83 palestinian\xc4\x83. \xc3\x8en cartea sa, \xe2\x80\x9dDe la Beirut la Ierusalem\xe2\x80\x9d, Friedman descrie pe larg experien\xc8\x9bele sale \xc3\xaen Orientul Mijlociu._NEWLINE_Dup\xc4\x83 alegerea lui Bill Clinton \xc3\xaen 1992 la pre\xc8\x99edin\xc8\x9bia S.U.A., Friedman a devenit corespondent la Casa Alb\xc4\x83 pentru ziarul Times. \xc3\x8en 1994, a \xc3\xaenceput s\xc4\x83 scrie mai mult despre politicile externe \xc8\x99i economie, iar anul urm\xc4\x83tor deja scria editoriale pentru The New York Times, tot pe tema afacerilor externe._NEWLINE_\xc3\x8en 2002, Friedman a c\xc3\xa2\xc8\x99tigat al treilea premiu Pulitzer pentru Comentariu, \xe2\x80\x9dpentru claritatea viziunii, bazat\xc4\x83 pe reportaje ample, \xc3\xaen comentariile despre impactul amenin\xc8\x9b\xc4\x83rilor teroriste asupra lumii \xc3\xaentregi\xe2\x80\x9d._NEWLINE_\xc3\x8en februarie 2002, Friedman l-a \xc3\xaent\xc3\xa2lnit pe Prin\xc8\x9bul Abdullah al Arabiei Saudite, pe care l-a \xc3\xaencurajat personal s\xc4\x83 \xc3\xaencerce s\xc4\x83 pun\xc4\x83 cap\xc4\x83t conflictului arabo-israelian \xc8\x99i s\xc4\x83 normalizeze rela\xc8\x9biile cu Israel. Prin\xc8\x9bul Abdullah a propus Ini\xc8\x9biativa Arab\xc4\x83 de Pace \xc3\xaen cadrul Summitului de la Beirut, \xc3\xaen luna martie a aceluia\xc8\x99i an, ini\xc8\x9biativ\xc4\x83 pe care Thomas Friedman a sus\xc8\x9binut-o f\xc4\x83r\xc4\x83 rezerve._NEWLINE_Din 2004, Friedman este de\xc8\x9bin\xc4\x83torul premiului Overseas Press Club pentru realiz\xc4\x83rile sale de-o via\xc8\x9b\xc4\x83 si a fost numit Cavaler al Imperiului Britanic de c\xc4\x83tre Regina Elisabeta a II-a.\n_START_SECTION_\nDespre globalizare\n_START_PARAGRAPH_\nPrimele sale idei despre globalizare \xc8\x99i le-a transpus \xc3\xaen cartea sa publicat\xc4\x83 \xc3\xaen 1999, \xe2\x80\x9dLexus \xc8\x99i m\xc4\x83slinul\xe2\x80\x9d. \xc3\x8en 2004, dup\xc4\x83 o vizit\xc4\x83 la Bangalore, \xc3\xaen India, \xc8\x99i \xc3\xaen Dalian, din China, Thomas Friedman \xc8\x99i-a nuan\xc8\x9bat viziunea asupra globaliz\xc4\x83rii, a for\xc8\x9belor din spatele acestui proces \xc8\x99i a direc\xc8\x9biei \xc3\xaen care merg lucrurile, pe care a descris-o \xc3\xaen cartea \xe2\x80\x9dLumea e plat\xc4\x83\xe2\x80\x9d._NEWLINE_Una dintre tezele lui Friedman este c\xc4\x83 \xc8\x9b\xc4\x83rile individuale trebuie s\xc4\x83-\xc8\x99i sacrifice un anumit grad de suveranitate \xc3\xaen favoarea institu\xc8\x9biilor globale (precum pie\xc8\x9bele de capital sau corpora\xc8\x9biile multina\xc8\x9bionale), o situa\xc8\x9bie pe care el a denumit-o \xe2\x80\x9dc\xc4\x83ma\xc8\x99\xc4\x83 de for\xc8\x9b\xc4\x83 de aur\xe2\x80\x9d._NEWLINE_\xc3\x8en timp ce Friedman este un avocat al globaliz\xc4\x83rii, scoate de asemenea \xc3\xaen eviden\xc8\x9b\xc4\x83 (\xc3\xaen \xe2\x80\x9dLexus \xc8\x99i m\xc4\x83slinul\xe2\x80\x9d) nevoia unei \xc8\x9b\xc4\x83ri de a-\xc8\x99i conserva tradi\xc8\x9biile locale, proces pe care-l nume\xc8\x99te \xe2\x80\x9dglocalizare\xe2\x80\x9d, un termen deja folosit de mul\xc8\x9bi dintre teoreticienii antropologiei sociale._NEWLINE_Friedman este de p\xc4\x83rere c\xc4\x83 America are nevoie s\xc4\x83 devin\xc4\x83 mai pu\xc8\x9bin dependent\xc4\x83 din punct de vedere energetic \xc8\x99i s\xc4\x83 se concentreze pe dezvoltarea unor tehnologii compatibile cu protec\xc8\x9bia mediului. Autorul crede c\xc4\x83 astfel conduc\xc4\x83torii autoritari din Orientul Mijlociu ar putea fi \xc3\xaenl\xc4\x83tura\xc8\x9bi, prin devalorizarea rezervelor de petrol. Aceasta este cea mai bun\xc4\x83 cale de a sem\xc4\x83na stabilitate \xc8\x99i modernizare \xc3\xaentr-o regiune autocratic\xc4\x83 \xc8\x99i teocratic\xc4\x83 cum este Orientul Mijlociu, sus\xc8\x9bine scriitorul. Friedman argumenteaz\xc4\x83 c\xc4\x83 independen\xc8\x9ba energetic\xc4\x83 a Americii ar putea \xc3\xaent\xc4\x83ri economia american\xc4\x83, care s-ar putea concentra pe anumite produse na\xc8\x9bionale (biodiesel, \xc3\xaen exemplul s\xc4\x83u), ceea ce poate sc\xc4\x83dea tensiunile mondiale cauzate de cererea de energie, aflat\xc4\x83 \xc3\xaen cre\xc8\x99tere rapid\xc4\x83 datorit\xc4\x83 expansiunii unor \xc8\x9b\xc4\x83ri precum India \xc8\x99i China.'